**îmi ninge**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cu ghiare de crivăţ şi noapte

Îmi zgârie vântul fereastra,

Petale de umbre necoapte

Mi-acoperă crinul şi glastra.

Tăcerea e plină de duhuri

Ce latră la cer fără voie,

Visările-mi mor prin văzduhuri

Şi-n timpul ce mă încovoie.

Un fulg de zăpadă sucombă

În ochii-mi cu ţurţuri pe gene,

O floare de jar ca o bombă

Se plimbă nestinsă prin vene.

Blesteme desprinse din iaduri

Aleargă prin gânduri de sticlă,

Se-nfige durerea în ziduri

Şi crapă în ofuri prin pâclă.

Îmi ninge cu doruri pe pernă

Îmi ninge cu focuri în sânge,

Îmi ninge pe visul în bernă,

Îmi ninge-n iubirea ce plânge.

Rafale de viscol în viscol

Strabat întrebările vaste,

Pe vârf de troiene, ridicol

Se plimbă fantome nefaste.

02.01.2019